Številka: 06182-2326/2023-14

Datum: 12.12.2023

**POROČILO O REDNEM INŠPEKCIJSKEM PREGLEDU NAPRAVE, KI LAHKO POVZROČI ONESNAŽEVANJE OKOLJA VEČJEGA OBSEGA**

**Zavezanec:**

Doga galvana d. o. o.

**Naprava / lokacija:**

Naprava za površinsko obdelavo kovin in plastičnih materialov z uporabo elektrolitskih ali kemičnih postopkov s 153,1 m3 skupnega volumna kadi brez izpiranja na lokaciji Krmelj 2d, Krmelj

**Datum pregleda:**

13.9.2023

**Okoljevarstveno dovoljenje (OVD) številka:**

številka 35407-153/2006-15, z dne 16.10.2009.

**Usklajenost z OVD:**

**NE**

Zaradi nameravanih sprememb zavezanec pridobiva integralno gradbeno dovoljenje in pripravlja vlogo za spremembo okoljevarstvenega dovoljenja.

Zavezanec zagotavlja, da na izpustih niso presežene dopustne vrednosti emisij v zrak. Za emisije v zrak ima opravljene meritve in Poročila o njih za vse predpisane izpuste v obratovanju. Meritve so se izvedle v letu 2021, ki jih je izvedel pooblaščeni izvajalec na stalnih merilnih mestih. Ocena o letnih emisijah snovi v zrak ne izkazuje preseganja mejnih vrednosti na nobenem merilnem mestu. Razpršenih in ubežnih emisij ni. Za vse vgrajene hladilne sisteme ima opravljene letne preglede tesnosti.

Iz poročila o obratovalnem monitoringu odpadnih vod za leto 2022 je bilo ugotovljeno, da nastajajo industrijske in komunalne odpadne vode, ki se odvajajo v vodotok Hinja. Skladno z OVD bi se komunalne odpadne vode morale zbirati v nepretočni greznici, čistit na mali komunalni čistilni napravi ali odvajati v javno kanalizacijo, ki se zaključi s komunalno čistilno napravo, česar zavezanec še ni uskladil. Preseganja mejnih vrednosti izmerjenih parametrov ni bilo, prav tako ni bilo čezmernega onesnaževanja okolja z odvajanjem odpadne vode. Meritve je izvedla pooblaščena organizacija. Zavezanec ima poslovnik in vodi obratovalni dnevnik čistilne naprave.

Zavezanec skladišči odpadke na utrjenih površinah, namenjenih skladiščenju odpadkov. Odpadki se skladiščijo ločeno in so označeni s klasifikacijsko številko odpadka in imenom odpadka. Zavezanec vodi evidenco o nastajanju odpadkov. Odpadke oddaja z evidenčnimi listi v Sloveniji. Ima izdelan Načrt gospodarjenja z odpadki in sklenjeno pogodbo z družbo za ravnanje z embalažo in odpadno embalažo.

Iz poročila o ocenjevanju in vrednotenju hrupa izhaja, da zavezanec na nobenem merilnem mestu ocenjevanja v kateremkoli času ne presega mejnih vrednosti kazalcev hrupa v okolju in ne obremenjuje okolja čezmerno.

Zavezanec vodi evidence o porabi vode in energije.

Zavezanec skladišči nevarne tekočine v nepremičnih rezervoarjih ter skladiščih kemikalij, ločenih po vrsti kemikalij. Ima izdelan načrt ravnanja z nevarnimi tekočinami in vodi evidenco o skladiščenju in letnem pretoku, ter poslovnik in vodi obratovalni dnevnik za obratovanje rezervoarjev.

Zavezanec ima izdelane načrte ter predvidene ukrepe in postopke ravnanja za primer nesreče. Ima plan preventivnega vzdrževanja ter opravljene preglede tesnosti posod in cevovodov vseh vrst. V primeru požara ima zadrževalnik za onesnaženo vodo, ki omogoča preskušanje in čiščenje vode pred odvajanjem.

**Zaključki / naslednje aktivnosti:**

Izdana je bila ureditvena odločba zaradi neskladja načina odvajanja komunalnih odpadnih vod z OVD. Naslednji redni inšpekcijski nadzor bo opravljeni skladno s planom Inšpektorata.